Odense: Den 12-årige Amina, som tirsdag aften blev efterlyst af Fyns Politi, er onsdag morgen kort før klokken otte blevet fundet i god behold. Det oplyser Fyns Politi.

Den 12-årige pige forlod tirsdag formiddag Odense Universitetshospital, og siden har hendes færden været ukendt. Fyns Politi efterlyste tirsdag aften pigen, som ikke vurderedes at kunne klare sig selv af helbredsmæssige årsager.

Natten til onsdag så det ud til, at efterlysningen havde givet resultat.

- Vi har haft en henvendelse i nat, som var konkret. Den gjorde, at vi var ude i Odense Syd, hvor vi ledte med både en hundepatrulje, en almindelig patrulje og en drone. Men desværre uden held, fortalte vagtchef hos Fyns Politi Milan Holck tidligt onsdag morgen.

Politiet skønnede, at hun havde valgt at søge mod den sydlige del af Odense, fordi hun har relationer i den del af byen.

- Men vi tror samtidig ikke, at hun vil vælge at gå ad de store veje, tværtimod vil hun formentlig tage mindre veje og forsøge at gemme sig lidt. Vi er bekymrede for hendes tilstand, sagde vagtchefen hos Fyns Politi tirsdag aften.

Klokken halv ni onsdag morgen oplyste politiet på Twitter, at den 12-årige pige var fundet i god behold.